U-I-168/94
Natisni
Opravilna št.:
U-I-168/94
Datum odločitve:
22. 12. 1994
Objavljeno:
OdlUS III, 141
ECLI:
ECLI:SI:USRS:1994:U.I.168.94
Akt:
Sklep Skupščine Občine Laško o podaljšanju mandatne dobe z dne 21/5-1994
Izrek:
Pobuda za oceno ustavnosti in zakonitosti izpodbijanega sklepa se zavrne.
Evidenčni stavek:
Iz narave razmerij med občinsko skupščino in njenimi organi sledi, da se podaljšanje mandata po Ustavnem zakonu o dopolnitvi Ustavnega zakona za izvedbo Ustave Republike Slovenije nanaša tudi na njene organe.
Geslo:
Podaljšanje mandatne dobe občinskem organu in delegatom.
Povzemanje vsebine ustavnega zakona v občinski odlok.
Pravna podlaga:
Ustavni zakon o dopolnitvi Ustavnega zakona za izvedbo Ustave (UZIU-A), 2. odst. 5. čl.
Zakon o Ustavnem sodišču RS (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Robert štern, Laško
Datum vloge:
6. 9. 1994
Vrsta odločitve:
sklep
Vrsta rešitve:
zavrnitev
Dokument:
US17311
Dokument v PDF obliki:
U-I-168-94.pdf
115 KB
Prenesite datoteko
U-I-168/94-3
22/12-1994
S K L E P
Ustavno sodišče je v postopku za preizkus pobude Roberta šterna iz Laškega na seji dne 22/12-1994
s k l e n i l o :
Pobuda za oceno ustavnosti in zakonitosti sklepa Skupščine Občine Laško o podaljšanju mandatne dobe z dne 21/5-1994 se zavrne.
O b r a z l o ž i t e v
Pobudnik daje pobudo za oceno ustavnosti in zakonitosti sklepa Skupščine Občine Laško, s katerim je ta na podlagi drugega odstavka 5. člena Ustavnega zakona za izvedbo Ustave Republike Slovenije (Uradni list RS, št. 33/91-I, 21/94) in 7. člena Odloka o sestavi, pristojnostih in načinu odločanja Skupščine občine Laško (Uradni list RS, št. 13/90) podaljšala mandatno dobo stalnim komisijam, izvršnemu svetu, drugim organom in delovnim telesom ter funkcionarjem upravnih organov in posameznikom, ki jih je izvolila ali imenovala v štiriletnem mandatu od 1990-1994, ter je njihova izvolitev ali imenovanje vezano na iztek mandatne dobe delegatov skupščine občine.
Pobudnik meni, da podaljšanje mandata sedanjemu predsedniku izvršnega sveta ni v skladu z Zakonom o nezdružljivosti opravljanja javne funkcije s pridobitno dejavnostjo (Uradni list RS, št. 49/92). Pobudnik prosi tudi za posredovanje v zvezi z odklonitvijo izročitve zapisnika seje zborov Skupščine občine Laško z dne 21/5-1994. Z Ustavnim zakonom o dopolnitvi Ustavnega zakona za izvedbo Ustave Republike Slovenije (Uradni list RS, št. 21/94) je bila skupščinam občin in posebnim družbenopolitičnim skupnostim podaljšana mandatna doba do 31/12-1994. Čeprav se zakonsko besedilo nanaša le na skupščino, pa iz narave razmerij med skupščino in njenimi organi sledi, da se podaljšanje mandata nanaša tudi na njene organe oziroma organe, ki jih je skupščina izvolila ali imenovala. Izpodbijani akt Skupščine Občine Laško vsebinsko le povzema tako interpretirano določbo Ustavnega zakona in ne vsebuje izvirnih rešitev. Ker izpodbijani akt vsebino Ustavnega zakona le ponavlja, ne more biti v nasprotju z ustavno ureditvijo, pobuda pa je iz tega razloga očitno neutemeljena. Ker gre za ponavljanje vsebine ustavnega zakona, tudi ni mogoče upoštevati zatrjevanih nasprotij z Zakonom o nezdružljivosti opravljanje javne funkcije s pridobitno dejavnostjo. Ta Zakon tudi predvideva za ugotavljanje nezdružljivosti opravljanja javne funkcije s pridobitno dejavnostjo individualne postopke, medtem ko Odlok (s ponavljanjem vsebine Ustavnega zakona) kot splošni predpis govori o podaljšanju mandata vsem nosilcem funkcij v določenih organih in določenih telesih občinske skupščine.
Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek